Եթե մենք անխնա օգտագործենք և ասենք՝ մեր բրենդն է, այն բացասական բրենդ կլինի. բնապահպանը` Սևանը բրենդ դարձնելու նախագծի մասին - Լուրեր Հայաստանից - Թերթ.am
Եթե մենք անխնա օգտագործենք և ասենք՝ մեր բրենդն է, այն բացասական բրենդ կլինի. բնապահպանը` Սևանը բրենդ դարձնելու նախագծի մասին
21:54 • 06.05.17
«Հանուն կայուն զարգացման» ասոցիացիայի նախագահ Կարինե Դանիելյանը Tert.am-ի հետ զրույցում, անդրադառնալով Սևանը միջազգային լուրջ բրենդ դարձնելու նախագծին, ասաց, որ թեև ծրագիրը չի տեսել, սակայն բրենդ դարձնելը դրական է համարում: Չնայած դրան, նա ասաց, որ ռիսկ է տեսնում, որ կարող է տնտեսական շահերը ավելի առաջնահերթ լինեն, քան բնապահպանական խնդիրների լուծումը: «Կախված է, թե ինչ ծրագիր է և ինչպես կիրականացվի: Ես, իսկապես, բնապահպանական խնդիրների անտեսման ռիսկը տեսնում եմ, սակայն, եթե կարողանանք բալանսը պահպանել, ես կողմ եմ էկոտորիզմի զարգացմանը: Դա սկզբունքորեն հնարավոր է, միայն թե ցանկություն է պետք և աշխատանք»,-ասաց նա:
Կարինե Դաինելյանը կարևորեց նաև ինքնազսպման մեխանիզմների աշխատանքը: «Աշխարհը ունի համապատասխան ցուցանիշներ, սահմանափակումներ ազգային պարկերի վերաբերյալ, եթե մենք անխնա օգտագործենք և ասենք, թե մեր բրենդն է, այն բացասական բրենդ կլինի»,-ասաց նա:
Բնապահպանը նշեց, որ մեր ժողովրդի էկոլոգիական մշակույթը բավականին ցածր է, և այն վայրերը, որոնք օգտագործվում են տուրիզմի համար, դառնում են աղբավայր: «Հույս ունեմ, որ այդ խնդիրները հիմա ավելի լավ կլուծվեն: Բացի դրանից, խնդիրն այն է, որ կան շինություններ, որոնք ափամերձ տարածքում են ու անօրինական են, իսկ դեռ Խորհրդային տարիներից որոշված էր, որ ջրի մակարդակը պետք է բարձրանա և կապիտալ կառուցապատումն արգելվի: Ես անհանգստանում եմ, որ այդ շինությունների տերերը ամեն ինչ կանեն, որ խոչընդոտեն լճի մակրդակի բարձրացմանը և կբացատրեն, թե տուրիզմի համար են աշխատում: Հույս ունեմ, որ մենք դա կհաղթահենք»,-ասաց նա: